Menntaskólinn á Ísafirði hefur hlotið jafnlaunavottun og er þar með þriðji framhaldsskólinn á landinu að hljóta vottunina og fyrsta stofnunin á Vestfjörðum . Jafnlaunastaðallinn er stjórnunarstaðall fyrir jafnlaunakerfi og á grundvelli jafnlaunastaðalsins geta fyrirtæki og stofnanir fengið jafnlaunavottun . Með innleiðingu jafnlaunastaðalsins kemur MÍ sér upp stjórnunarkefi sem tryggja á að málsmeðferð og ákvarðanir í launamálum byggist á málefnalegum sjónarmiðum og feli ekki í sér kynbundna mismunun . Meginmarkmið jafnlaunavottunar er að vinna gegn kynbundnum launamun og stuðla að jafnrétti kynjanna á vinnumarkaði . Jafnlaunavottun var lögfest í júní 2017 með breytingu á lögum um jafna stöðu og jafnan rétt kvenna og karla . Opinberar stofnanir , sjóðir og fyrirtæki sem eru að hálfu eða meirihluta í eigu ríkisins og þar sem 25 eða fleiri starfsmenn starfa að jafnaði á ársgrundvelli skulu hafa öðlast vottun eigi síðar 31. desember 2019 . Frekari upplýsingar um jafnlaunavottun má finna á heimasíðu Jafnréttisstofu . Undanfarin misseri hafa farið í undirbúning og innleiðingu á jafnlaunastaðlinum í MÍ . Vinnan við undirbúning og innleiðingu , sem og vottunarferlið , var leidd af Önnu Jónu Kristjánsdóttur , gæðastjóra skólans , og Hildi Halldórsdóttur , aðstoðarskólameistara . Faggilti vottunaraðilinn iCert var ráðinn til að meta hvort skilyrði staðalsins væru uppfyllt og voru úttektir gerðar í nóvember og desember s.l. með þeim ánægjulega árangri að vottun var veitt í lok árs 2019 .